Слуцк — старажытны магдэбурскі горад, цэнтр гістарычнага рэгіёну (частка Наваградчыны), колішняя рэзідэнцыя князёў Алелькавічаў. За Радзівіламі горад стаў цэнтрам вытворчасці шаўковых паясоў, аднаго з сімвалаў беларусаў. У 1920 годзе ў ваколіцах Слуцку адбылося ўзброенае выступленне ў абарону незалежнасці Беларусі. Да нашага часу захаваліся барокавыя царква Святога Міхала Архангела і жылы корпус кляштару бернардзінцаў, класіцыстычныя будынкі дваранскага сходу, Трайчанскага манастыра і кальвінскай гімназіі, помнікі архітэктуры XVIII—XIX стагоддзяў. Сярод мясцовых славутасцяў вылучаліся гарадскія ўмацаванні з трыма мураванымі брамамі, , а таксама царква Святой Тройцы, касцёл Святога Антонія, кальвінскі збор і сінагога, помнікі архітэктуры XVII—XIX стагоддзяў, . Апроч таго, у горадзе знаходзілася вялікая колькасць помнікаў драўлянай сакральнай архітэктуры Вялікага Княства Літоўскага.